Deputatul AUR Dan Tanasă acuză faptul că fostul șef adjunct al SRI Florian Coldea își infiltrează oameni în partid, referindu-se în principal la Ilan Laufer, care a anunțat separarea de "Alianța AUR" și l-a acuzat pe George Simion de presiuni asupra membrilor formațiunilor din alianță.
"PSD+PNL, adversarii noștii politici, adversarii românilor de altfel, au încercat dacă au văzut că nu ne pot opri ascensiunea.
Atunci au apelat la metode securistice. O metodă securistică pe care au trădat-o relativ repede a fost să infiltreze organizațiile AUR.
Îi transmitem domnului Coldea că poate să își ia păpușa stricată înapoi. În AUR nu au ce să caute conservele securistice ale sistemului", a declarat parlamentarul AUR, conform Realitatea Plus.
Reporter: Aveți suspiciuni și despre alți politicieni, membrii aur care se află în această situație, vor mai fi excluși în perioada imediat următoare?
Preşedintele Partidului Forţa Identităţii Naţionale, Ilan Laufer, fost ministru PSD a anunţat că formaţiunea se separă oficial de George Simion şi de Alianţa AUR.
"Partidul Forţa Identităţii Naţionale declară oficial separarea de George Simion şi de Alianţa AUR. De când am intrat în Alianţa AUR, preşedintele AUR exercită presiuni asupra membrilor partidelor din Alianţă să se înscrie direct pe platforma AUR şi să predea evidenţa membrilor, subminând astfel autonomia juridică şi integritatea partidelor componente. Acest comportament denotă că Alianţa AUR a fost concepută în principal pentru transferul ilegal de membri ai partidelor componente către Partidul AUR, o încercare de eliminare a partidelor suveraniste din Alianţă, cu scopul clar de a confisca şi distruge din faşă mişcarea naţionalistă şi suveranistă din România. Protocolul a fost semnat de la bun început doar pentru scopuri mediatice, pentru a evita percepţia publică conform căreia preşedintele AUR este o persoană izolată şi nefrecventabilă în peisajul politic", a susţinut Ilan Laufer, într-o postare pe Facebook,
El a adăugat că preşedintele AUR, "încercând să distrugă mişcarea suveranistă, insistă ca strategia sa principală să rămână axată pe blocaj, circ şi scandal mediatic, cu toate că oamenii aşteaptă soluţii reale pentru problemele acute cu care se confruntă".
"Acest mod de operare al preşedintelui AUR nu va face altceva decât să izoleze Partidul AUR pe scena politică şi va duce la plecarea altor partide din Alianţă, dar şi la pierderea oamenilor de bună credinţă din AUR, a căror încredere a fost trădată. Dispreţul şi umilinţa, greu de exprimat în cuvinte, cu care George Simion îşi tratează cei mai apropiaţi colaboratori duce la distrugerea acestui proiect politic şi va duce la distrugerea Partidului AUR", a arătat el.